د ویکي لیکس مؤسس امریکا ته د سپارل کېدو غوښتنه رسماً رد کړه 
په لندن کې یوې محکمې امریکا ته د ويکي لیکس د مؤسس جولیان اسانج د سپارلو په اړه د دوشنبې په ورځ غونډه وکړه.
په غونډه کې د اسانج مدافع وکیلان او د امریکا د حکومت استازي د خپلو دلایلو د وړاندې کولو لپاره حاضر وو. د اسوشېټډ خبري آژانس خبر ورکړی چې اسانج نن رسماً امریکا ته د خپل سپارل کېدو غوښتنه رد کړه. اسانج په خټه اسټرالیایی دی او ۴۹ کاله عمر لري. هغه له نږدې یو نیم کال راپدې خوا د بریتانیا په یوه محبس کې زنداني دي. امریکا غواړي چې اسانج د افغانستان او عراق په اړه د محرمو اسنادو د افشا کېدو په خاطر، محاکمه کړي. امریکايي څارنوالان په اتلسو قضیو کې پر اسانچ دوسیه لري چې له کبله یې د ویکي لیکس مؤسس د ۱۷۵ کالو لپاره زنداني کیدای شي. امریکايي چارواکو تور پوری کړی چې اسانج د یوې دسیسې په ترڅ کې د امریکا د پوځي استخباراتو له یوې څېړونکې چېلسیا منېنګ سره په ګډه د امریکا د دفاع وزارت د کمپیوټرونو د هک کولو هڅه کړې او د افغانستان او عراق د جګړو په اړه یې سلګونه زره محرم دېپلوماتیک لیکونه او پوځي اسناد خپاره کړي دي. د امریکا څارنوالانو د جون په میاشت کې د جرم یوه بله قضیه ثبت کړې او ویلي دي چې اسانج د هکرانو له سازمانونو سره په ګډه د یو شمېر هکرانو د ګمارولو هڅه کړې چې ويکي لیکس ته محرم معلومات راټول کړي. د اسانج وکیلان وایي چې محاکمه د سیاسي انګېزو له مخې روانه ده او دا به د بیان آزادي ختمه او خبریالان به په نړۍ کې له خطر سره مخامخ کړي. دوي اسانج یو خبریال بولي او وایي چې خپاره شوي اسناد د امریکايي پوځیانو ناوړه کړنې افشا کړې. د خبریالانو د ملاتړ ادارو او د بشري حقونو مرکزونو له برېټانیا غوښتي چې د اسانج د سپارلو غوښتنه رد کړي. د بخښنې نړیوال سازمان ویلي چې اسانج په "لوړه سطحه د امریکايي چارواکو د منفي عامه کمپاین هدف ګرځېدلی دی".